Det var en ”glad og lykkelig” borgmester, der i sidste uge modtog nyheden om, at den kommende vestdanske politiskole skal ligge i Vejle.

Vejle-borgmester Arne Sigtenbjerggaard (V) meddelte allerede forud for beslutningen, at de nye politielever kunne starte på skolen i Vejle til januar næste år.

- Jeg er ikke i tvivl om, at man kan sætte de første elever på skolebænken deroppe 1. januar 2018, sagde Arne Sigtenbjerggaard til Ritzau mandag den 23. januar.

Læs også : Ny politiskole placeres i Vejle

At politieleverne kunne komme på skolebænken allerede i 2018 var helt centralt for Dansk Folkeparti forud for den endelige afgørelse om politiskolens beliggenhed.

- Det, der er mest interessant, er at finde ud af, i hvilke bygninger vi hurtigst kan komme i gang til en ordentlig pris, så vi kan komme i gang med at uddanne politielever allerede fra 2018, sagde retsordfører Peter Kofod Poulsen i TV Avisen den 9. december sidste år.

I sidste uge annoncerede justitsminister Søren Pape Poulsen (K) – med opbakning fra et politisk flertal og efter et tumultarisk forløb - at Vestdanmarks kommende politiskole skal ligge i Vejle.

Allerede i september sidste år konkluderede Rigspolitiet og Bygningsstyrelsen imidlertid i en rapport, at det ikke var muligt at tage Vejles bud på en ny politiskole i brug – heller ikke dele af skolen, som tidligere var en sygeplejeskole.

Cirka 40 måneder – eller tre år og fire måneder – vil der ifølge Rigspolitiets vurdering gå, før en politiskole i Vejle kan indvies, og det er ”ikke muligt” at tage skolen i brug i etaper, lyder det i rapporten.

Sagen kort Det var oprindeligt regeringens ønske at placere skolen som nybyggeri i Herning, men Socialdemokratiet og Dansk Folkeparti var imod og krævede skolen placeret i eksisterende byggeri. Det handlede om både penge og ikke mindst tid. De nye politielever skulle hurtigst muligt starte på den nye politiskole, lød argumentet fra S og DF. Da Herning var taget af bordet som mulighed, pegede regeringen på Vejle som hjemkommune for den kommende skole, og det blev accepteret bredt på Christiansborg.

Borgmester: Det tør jeg ikke sige

Vejle-borgmester Arne Sigtenbjerggaard erkender i dag, at de første politielever med al sandsynlighed ikke kommer til at starte i Vejle til januar næste år.

Det skyldes ifølge borgmesteren, at der skal bygges overnatningsfaciliteter til den nye skole, og at Bygningsstyrelsen og Rigspolitiet ønsker ikke at tage skolen i brug, før den står helt færdig.

Arne Sigtenbjerggaard, hvornår kan kommende politielever starte i Vejle?

- Det tør jeg ikke sige. Det må I næsten tale med Bygningsstyrelsen og Rigspolitiet om. For det er dem, der kører planlægningen fremadrettet, har vi aftalt, siger Vejles borgmester til DR Nyheder.

Men det kommer ikke til at ske 1. januar næste år?

- Det tror jeg ikke, når man skal have bygget både overnatningsfaciliteter og det hele.

Hvor lang tid går der så?

- Det ved jeg ikke. Vi har aftalt, at I skal tale med Rigspolitiet og Bygningsstyrelsen.

I deres rapport skriver de, at der vil gå 40 måneder – altså tre år og fire måneder?

- Arh, det tror jeg ikke. Det gør jeg ikke. Vi skal i hvert fald nok sørge for, at den planlægning, der skal til, også selvom der skal laves en lokalplan på grund af overnatningsfaciliteterne, bliver lavet hurtigt. Lad os nu se. Jeg er sikker på, at de har en interesse i, at det kan gå stærkt deroppe. Det er der alle muligheder for.

Men de konkluderer i rapporten, at der ikke kan ske en ”etapevis” start, og at skolen skal være helt færdig, før de første elever kan starte?

- Det var også det, vi oplevede, da vi var på besøg derovre. At de ikke ønskede at sætte elever ind, inden de var helt færdige. Det er ikke vores valg. Det er deres valg.

Men du har så været ude og sige, inden Vejle blev valgt, at de første politielever kunne sætte sig på skolebænken allerede 1. januar 2018?